Ammentu ‘e Norimberga

In custu malaitu campusantu
sepultados che sun sos impicados:
a fune in tuju los an interrados
e ognunu da issos si ch'est frantu.

Niunu b'at pregadu né piantu
ca no sun né sentidos né amados,
niunu a cussos iscominigados
a giutu unu fiore 'e amarantu.

Solu a de note, 'e sa luna a sa lughe,
b'innamoran sos batos. Sos miàulos
chie intendet crét chi sos diàulos

in cussas sepulturas chena rughe
un'atìtidu a oras variadas
canten a cussas animas dannadas.

Sa die 'e sos moltos 1946